El Camp de Túria reclama un finançament justa per a la Comunitat Valenciana
14 de novembre de 2017

L'edifici Multiusos de Llíria ha acollit esta vesprada un acte per a expressar el suport de l'Ajuntament a les reivindicacions del manifest “Per un finançament i inversions justes per a la Comunitat Valenciana” que promouen diversos agents socials.

El conseller d'Hisenda i Model Econòmic, Vicent Soler, i l'alcalde Manolo Civera, han intervingut en esta convocatòria a què també s'han sumat representants d'organitzacions polítiques i sindicals dels municipis de la comarca del Camp de Túria.

El responsable autonòmic ha oferit una xarrada en què ha destacat la necessitat d'una reforma del model de finançament amb els recursos suficients perquè els valencians puguen tindre uns servicis públics dignes i que es reconega el dèficit històric del sistema actual.

Per la seua banda, l'alcalde Manolo Civera ha recordat que el ple de l'Ajuntament de Llíria va acordar en la sessió plenària celebrada el passat 26 d'octubre, per unanimitat de tots els seus grups polítics, la seua adhesió a este manifest.

De la mateixa manera, ha animat els veïns a participar en la manifestació que se celebrarà este pròxim dissabte, 18 de novembre, a València per a reclamar que s'atenguen des de l'Estat estes reivindicacions “perquè no és un assumpte de colors polítics, sinó que respon a l'interés general de tots els valencians”.